Trafalgar Square

Trafalgar Square er en stor plass i City of Westminster i London, anlagt til minne om slaget ved Trafalgar i 1805. Den skulle egentlig hete King William the Fourth's Square, men George Ledwell Taylor foreslo Trafalgar Square.

 Historikk og beskrivelse 
Royal Mews, de kongelige stallene, hadde ligget på stedet siden Edvard Is tid. I 1820-årene ba prinsregenten landskapsarkitekten John Nash om å anlegge en plass der, og stallene ble flyttet til Buckingham Palace. Nash ryddet området som del av en større plan for Charing Cross, og deretter tok Charles Barry over. Han var ferdig med plassen slik den ser ut i dag i 1845. Stedet som regnes som Londons sentrum, det vil si stedet alle avstander regnes frem til, ligger mellom Charing Cross stasjon og Trafalgar Square.

Selve plassen består av et stort område omgitt av veier på tre sider og trapper som leder til National Gallery på nordsiden. Veiene tilhører hovedveien A4, og det er derfor svært mye trafikk. Det er anlagt underganger for at fotgjengere skal komme seg trygt og enkelt til Charing Cross undergrunnsstasjon. Det gikk tidligere biltrafikk også på nordsiden, foran National Gallery, men det har der blitt anlagt en åpen plass.

Plassen domineres av Nelsonsøylen, en 56 m høy søyle med en 5,5 m høy bronsestatue av admiral Nelson, den britiske kommandanten ved Trafalger, på toppen. Ved foten av søylen er fire kolossalstatuer av løver i bronse, støpt av erobrede franske kanoner.

På østsiden av plassen, på den andre siden av Charing Cross Road, ligger kirken St. Martin-in-the-Fields, som blant annet er kjent for et herberge for uteliggere i krypten og for sine mange veldedige prosjekter til fordel for Londons fattige. Ved siden av kirken finner man South Africa House (Sør-Afrikas høykommisjon i Storbritannia). Mot sør går Whitehall, og møt sørvest ligger Admiralty Arch som leder til The Mall. På vestsiden ligger Canada House (Canadas høykommisjon i Storbritannia).

I hjørnene står det fire plinter, hvorav tre har statuer. De to nordlige skulle ha rytterstatuer, og er derfor noe bredere enn de sørlige. Statuene forestiller Georg IV (nordøst, 1840), Henry Havelock (sørøst, 1861, av William Behnes) og Charles James Napier (sørvest, 1855). En statue av general Charles George Gordon, ble satt opp i 1888, og flyttet til Victoria Embankment i 1953. Borgermester Ken Livingstone kom med en kontroversiell uttalelse om at han ønsket å bytte dem ut med statuer av personer som er mer relevante for det 21. århundre. På den fjerde plinten skulle det egentlig vært en statue av Vilhelm IV, men det var ikke økonomisk mulig å sette den opp. I nyere tid har det vært satt opp midlertidige statuer der.

Plassen har en stor symbolsk betydning, og er sentrum for både politiske demonstrasjoner og offentlige feiringer. Et symbol på hvor viktig plassen er i Londonernes sinn er de tyske planene under andre verdenskrig om å flytte Nelsonsøylen til Berlin etter invasjonen av England.Fortalt i Norman Longmates If Britain had Fallen, 1972.

 Annet 
 Duer 
Plassen er et populært turistmål, og har vært særlig kjent for de mange duene som har tilhold der. Svært mange har matet duene som en fast del av sine besøk der, og det ble solgt brødsmuler og frø der til dette formål. National Portrait Gallery har utstilt et kjent fotografi av Elizabeth Taylor omgitt av duer på plassen. Duenes nærvær har lenge vært et kontroversielt tema, fordi de skitner til plassen og husene. På det meste er det anslått at det var 35 000 duer, og mange mente at de utgjorde en helserisiko. De bragte også med seg noen merkelige hendelser, som da politiet i 1996 arresterte en mann for å ha fanget 1500 fugler for salg på plassen. Det antas at de skulle ende opp som mat.

I 2000 ble det slutt på salg av fuglemat på plassen, og det ble også innført andre tiltak for å fjerne duene, blant annet at det ble satt ut trente jaktfalker. Mange fortsatte allikevel å mate duene, men i 2003 innførte daværende borgermester Ken Livingstone lokale lover som forbyr mating av duene. At det nå er færre duer betyr at plassen i langt større grad brukes til festivaler og andre arrangementer enn det var mulig å gjøre tidligere.

 Norsk juletre 
Hvert år gir Oslo kommune et stort juletre som blir satt opp på Trafalgar Square som takk for britisk gjestfrihet og hjelp under andre verdenskrig. Tradisjonen startet i 1947 etter initiativ fra Oslo Reisetrafikkforening i samarbeid med Landslaget for Reiselivet i Norge og Oslo kommune.Aftenposten, 13. desember 1947, s. 1.«"Et stykke Norge i London"», Aftenposten, 29. desember 1954. Norway House ligger like ved Trafalgar Square.

 Referanser 

 Eksterne lenker 


Kategori:Londons gater og plasser
Kategori:City of Westminster